ai4bharat/Pralekha huggingface dataset:
நித்தி ஆயோக்
ஏற்றுமதி தயார்நிலைக் குறியீடு  2020 குறித்த அறிக்கையை நிதி ஆயோக் வெளியிட்டது
ஏற்றுமதி தயார்நிலைக் குறியீடு  2020-ஐ போட்டித்திறன் நிறுவனத்துடன் இணைந்து நிதிஆயோக் இன்று வெளியிட்டது. ஏற்றுமதி தயார்நிலை மற்றும் மாநிலங்களின் செயல்பாடுகளைப் பற்றிய முதல் அறிக்கையான இது, சவால்கள் மற்றும் வாய்ப்புகளைக் கண்டறிதல், அரசுக் கொள்கைகளின் செயல்திறனை மேம்படுத்துதல்; மற்றும் வசதியளிக்கும் ஒழுங்குமுறைக் கட்டமைப்பை ஊக்குவித்தல் ஆகியவற்றை நோக்கங்களாகக் கொண்டது ஆகும்.
ஏற்றுமதி தயார்நிலைக் குறியீட்டின் கட்டமைப்பு- கொள்கை; வர்த்தகச் சூழல்; ஏற்றுமதிச் சூழல்; ஏற்றுமதிச் செயல்பாடுகள் ஆகிய நான்கு தூண்களையும், ஏற்றுமதி ஊக்குவித்தல் கொள்கை; நிறுவனக் கட்டமைப்பு; வர்த்தகச் சூழ்நிலை; உள்கட்டமைப்பு; போக்குவரத்து இணைப்பு; நிதி அணுகல்; ஏற்றுமதி உள்கட்டமைப்பு; வர்த்தக ஆதரவு; ஆராய்ச்சி, மேம்பாடு உள்கட்டமைப்பு; ஏற்றுமதி பல்வகைப்படுத்தல்; மற்றும் வளர்ச்சி நோக்குநிலை ஆகிய நான்கு துணைத் தூண்களையும் உள்ளடக்கியது ஆகும்.
"சர்வதேச அரங்கில் வலிமைமிக்க ஏற்றுமதியாளராக விளங்கும் அதிக சாத்தியக் கூறுகளை இந்தியப் பொருளாதாரம் கொண்டுள்ளது. தனது மாநிலங்களையும், யூனியன் பிரதேசங்களையும் நாட்டின் ஏற்றுமதி முயற்சிகளின் செயல்மிகு பங்கேற்பாளர்களாக மாற்றுவது, இந்த சாத்தியங்களை மெய்ப்பிக்க இந்தியாவுக்கு அவசியமானதாகும். இந்த லட்சியத்தை அடையும் முயற்சியில், மாநிலங்களின் சாத்தியங்களையும், திறன்களையும் ஏற்றுமதி தயார்நிலைக் குறியீடு 2020 மதிப்பிடுகிறது. இந்தக் குறியீட்டின் விரிவான அறிவுசார்ந்த உள்ளீடுகள் தேசிய மற்றும் துணை-தேசிய அளவில் ஏற்றுமதிச் சூழலை வலுப்படுத்த பங்குதாரர்களுக்கு உதவும் என நம்பப்படுகிறது," என்று நிதிஆயோக் துணைத் தலைவர் டாக்டர். ராஜிவ் குமார் கூறினார்.
அமிதாப் கந்த், தலைமைச் செயல் அலுவலர், நிதிஆயோக், பேசுகையில், "துணை-தேசிய அளவில் ஏற்றுமதிகளை ஊக்குவிப்பதற்கான முக்கியமான பகுதிகளை அடையாளம் காணும் தரவு-சார்ந்த முயற்சியே ஏற்றுமதி தயார்நிலைக் குறியீடு ஆகும். நிலையான ஏற்றுமதி வளர்ச்சியை அடைய எந்த ஒரு பொருளாதார அலகுக்கும் அவசியமான முக்கியமான காரணிகளைக் கொண்டு அனைத்து மாநிலங்களும், யூனியன் பிரதேசங்களும் மதிப்பிடப்பட்டுள்ளன. ஏற்றுமதி ஊக்குவிப்பு சார்ந்த பிராந்திய செயல்பாட்டை அளவிடுவதற்கும், அதை மேம்படுத்தி, வளர்ச்சியடையச் செய்வதற்கான முக்கிய கொள்கை உள்ளீடுகளை வழங்குவதற்கும் மாநில அரசுகளுக்கு இந்தக் குறியீடு பயனுள்ள வழிகாட்டியாக இருக்கும்," என்றார்.
ஏற்றுமதி பல்வகைப்படுத்தல், போக்குவரத்து இணைப்பு, மற்றும் உள்கட்டமைப்பு ஆகிய துணைத் தூண்களைப் பொருத்தவரையில், பெருவாரியான இந்திய மாநிலங்கள் சராசரியை விட நன்றாகவே செயல்பட்டிருப்பதாக ஏற்றுமதி தயார்நிலைக் குறியீட்டின் இந்தப் பதிப்பு காட்டுகிறது. இந்தத் துணைத் தூண்களில் இந்திய மாநிலங்களின் சராசரி மதிப்பெண் 50 சதவீதத்துக்கும் அதிகம் ஆகும்.
ஒட்டுமொத்தமாக, பெருவாரியான கடலோர மாநிலங்கள் சிறந்து விளங்குகின்றன. குஜராத், மகாராஷ்டிரா மற்றும் தமிழ்நாடு ஆகியவை முதல் மூன்று இடங்களை முறையே பெற்றிருக்கின்றன. ஏற்றுமதிகளை ஊக்குவிப்பதற்கான வசதியை அளிக்கும் வலுவான காரணிகளை பிரதிபலிக்கும் விதமாக எட்டு கடலோர மாநிலங்களில் ஆறு முதல் பத்து இடங்களில் இருக்கின்றன. நிலப்பரப்பு மாநிலங்களைப் பொருத்தவரையில், ராஜஸ்தான் முதலிடத்திலும், அதைத் தொடர்ந்து தெலங்கானா மற்றும் ஹரியானாவும் இருக்கின்றன. இமாலய மாநிலங்களில், உத்தரகாண்ட் முதலிடத்திலும், அதைத் தொடர்ந்து திரிபுரா மற்றும் இமாச்சலப் பிரதேசமும் இருக்கின்றன. யூனியன் பிரதேசங்களில், தில்லி சிறந்து விளங்குகிறது, அதைத் தொடர்ந்து கோவா மற்றும் சண்டிகர் உள்ளன.
அறிவியல் மற்றும் தொழில்நுட்பத்துறை
‘‘பை, பை கொரோனா’’ உலகின் முதல் அறிவியல் கார்டூன் புத்தகம் உ.பி. ஆளுநர் திருமிகு ஆனந்தி பென் வெளியீடு
கொரோனா பற்றிய அறிவியல் கார்டூன் புத்தகத்தை, உத்தரப் பிரதேச ஆளுநர் திருமிகு ஆனந்தி பென் படேல் வெளியிட்டார். இது உலகின் முதல் அறிவியல் கார்டூன் புத்தகம் என்பது குறிப்பிடத்தக்கது.
கடினமான தகவல்களை மக்களிடம், எளிதாக கொண்டு சேர்ப்பதில், கார்டூன் முக்கிய பங்கு வகிக்கிறது. அறிவியல் அடிப்படையிலான தகவல்களை கார்டூன் மூலம் தெரிவிப்பதுதான் ‘சயின்டூன்’. மக்களிடம் அறிவியல் தகவல்களை, இந்த அறிவியல் கார்டூன்கள் மிக நுட்பமாகவும், சுவாரஸ்யமாகவும் தெரிவிக்கின்றன.
‘‘பை பை கொரோனா’’ என்ற தலைப்பில் உலகின் முதல் அறிவியல் கார்டூன் புத்தகத்தை லக்னோவில் உள்ள அறிவியல் மற்றும் தொழில் ஆராய்ச்சி மையத்தின் மத்திய மருந்து ஆராய்ச்சி மையத்தின் முன்னாள் முதன்மை விஞ்ஞானி டாக்டர் பிரதீப் ஸ்ரீவஸ்தவா எழுதியுள்ளார். இதை உத்தரப் பிரதேச ஆளுநர் திருமிகு ஆனந்தி பென் படேல், லக்னோவில் உள்ள ராஜ்பவனில் இன்று வெளியிட்டார். மத்திய அரசின் அறிவியல் தொழில்நுட்ப துறையின் விஞ்ஞான் பிரசார் முகமை இதை வெளியிட்டுள்ளது. இந்த புத்தகத்தின் தலைமை ஆசிரியர் விஞ்ஞான் பிரசார் அமைப்பின் இயக்குனர் டாக்டர் நகுல் பரஷர். 220 பக்கங்களைக் கொண்ட இந்த புத்தகத்தில் கொரோனா வைரஸ் குறித்து விரிவான தகவல்கள் நகைச்சுவை கேலிச் சித்திரங்களுடன்  இடம் பெற்றுள்ளன.
இது குறித்து இதன் ஆசிரியர் டாக்டர் பிரதீப் ஸ்ரீவஸ்தவா கூறுகையில், ‘‘கொவிட்-19 பற்றி விழிப்புணர்வு ஏற்படுத்துவதுதான் இந்த புத்தகத்தின் அடிப்படை நோக்கம். என்னைத் தவிர 7 மாணவர்களும் இந்த புத்தகத்துக்குத் தங்கள் கார்டூன்களை வழங்கியுள்ளனர்’’ என்றார்.
இந்த புத்தகம் பிரேசிலில் விரைவில் வெளியிடப்படவுள்ளது. போர்ச்சுகீசிய மொழியில் மொழிபெயர்ப்பு செய்யப்படவுள்ளது. இந்த புத்தகத்தை 3டி தொழில்நுட்பத்திலும் வெளியிட திட்டமிடப்பட்டுள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1668450
ஆயுஷ்
ஆயுஷ் மற்றும் நல்வாழ்வு மீதான , “சர்வதேச ஆரோக்கியா 2017” மாநாடு நிறைவு
ஆயுஷ் மற்றும் நல்வாழ்வு தொடர்பான சர்வதேச ஆரோக்கியா 2017 மாநாடு, மற்றும் கண்காட்சி புதுடெல்லியில் வெற்றிகரமாக நிறைவடைந்தது. ஆயுஷ் , வர்த்தகம் மற்றும் தொழில் துறை அமைச்சகங்கள் இணைந்து மருந்துப் பொருள்கள் ஏற்றுமதி கவுன்சில், வர்த்தகம் மற்றும் தொழில்துறை இந்திய கூட்டமைப்பு ஆகியவற்றுடன் இணைந்து இந்த மாநாட்டை நடத்தின. மாநாட்டில் 70 வெளிநாடுகளைச் சேர்ந்த பிரதிநிதிகள் மற்றும் இந்தியாவின் பல்வேறு பகுதிகளிலிருந்தும் எராளமானோர் கலந்து கொண்டனர்.
இந்த மாநாடு டிசம்பர் 4-ம் தேதி முதல் 7-ம் தேதி வரை 4 நாட்களுக்கு நடைபெற்றது. 2017-ம் ஆண்டின் தேசியச் சுகாதார கொள்கையைப் பின்னணியாகக் கொண்டு உலக அளவில் ஆயுஷை பிரதானப்படுத்துவதை நோக்கமாக கொண்டு இந்த மாநாடு நடைபெற்றது. அது மட்டும் அல்லாமல் ஆயுஷுக்கான வர்த்தக வாய்ப்புகளை அதிகரிப்பது தொடர்பான முழுமையான கருத்தரங்களும் மாநாட்டில் இடம் பெற்றன.
நிறைவு நாள் நிகழ்ச்சியில் உரையாற்றிய ஆயுஷ் அமைச்சகத்தின் இணை அமைச்சர் , திரு. ஸ்ரீபாத் யேசா நாய்க் கடந்த சில நாள்களாக ஆயுஷின் முக்கியத்துவம் தொடர்பாக ஒன்று கூடி விவாதித்து வருவதாக குறிப்பிட்டார். இந்த மாநாட்டின் பிரதான நோக்கம் ஆயுஷின் மகத்தான ஆற்றல் மனித குலத்துக்கு நல்லதொரு பயனை அளிக்கும் என்பதை உலகுக்கு எடுத்துரைப்பதாக இருந்தது என்று குறிப்பிட்டார். பராம்பரிய மருத்துவத்தின் மகத்துவத்தை எடுத்துரைத்து அதன் வளர்ச்சிக்காக 70 நாடுகளைச் சேர்ந்தவர்கள் பங்கேற்றிருப்பதன் மூலம் அது கண்கூடாகத் தெரிகிறது என்றும் அமைச்சர் தெரிவித்தார்.
ஆயுஷ் மருத்துவம் அறிவியல் ரீதியாக மட்டும் அல்ல வியாபார ரீதியாகவும் கணிசமான பலனை அளிக்கும் என்று மேலும் விவரித்தார். பாரம்பரிய மருந்துகளைத் தயாரிக்கும் 250-க்கும் மேற்பட்டோர் இந்த மாநாட்டில் மிகுந்த ஆர்வமுடன் பங்கு கொண்டுள்ளனர். வருங்கலாத்தில் இந்த மருந்துகளுக்கு பெரிய அளவில் தேவை ஏற்பட்டு பொருளாதார ரீதியாக நல்லதொரு தொழிலாக இது மாறும் என்பதற்கான அறிகுறியாகும் இது என்றும் அமைச்சர் தெரிவித்தார்.
(Visitor Counter : 104
சுகாதாரம் மற்றும் குடும்ப நலத்துறை அமைச்சகம்
பழங்குடியினர் அதிகமுள்ள பகுதிகளில் கொவிட் தடுப்பு மருந்து குறித்து பரவும் தவறான தகவல்களை முறியடிப்பதற்காக மாவட்ட நிர்வாகம், மக்கள் பிரதிநிதிகள் ஒன்றிணைந்தனர்
கொவிட்-19 தடுப்பு மருந்து குறித்த தவறான தகவல்கள் மற்றும் வதந்திகளை முறியடிக்கும் விதமாக, 45 வயதுக்கு மேற்பட்ட அனைவருக்கும் தடுப்பூசி செலுத்தி மகாராஷ்டிராவின் நந்தர்பார் மாவட்டத்தில் உள்ள மூன்று கிராமங்கள் சாதனை படைத்துள்ளன.
மாநிலத்தின் பின்தங்கிய மற்றும் பழங்குடியினர் அதிகம் வசிக்கும் பகுதியை சேர்ந்த சிந்த் கவ்ஹான், புருஷோத்தம் நகர் மற்றும் சகாலி ஆகிய இந்த கிராமங்கள், மாவட்ட நிர்வாகம் மற்றும் மக்கள் பிரதிநிதிகள் ஒன்றிணைந்ததன் மூலம் இச்சாதனையை எட்டியுள்ளன.
கொவிட்-19-ஐ முறியடிப்பதில் முக்கிய பங்காற்றும் தடுப்பு மருந்தை வழங்கும் நடவடிக்கையை 2021 ஜனவரி 16 அன்று மத்திய அரசு தொடங்கியது. 24.6 கோடி டோஸ் தடுப்பூசிகள் இது வரை செலுத்தப்பட்டுள்ளன.
மக்கள் தொகை அதிகமுள்ள, பரந்து விரிந்துள்ள இந்தியா போன்ற நாடுகளில், தடுப்பூசி செலுத்திக் கொள்வதற்கு மக்களை தயார் படுத்துவது மிகவும் கடினமான காரியமாகும்.
நந்தர்பார் மாவட்டத்தில் உள்ள பழங்குடியினர் அதிகம் வசிக்கும் பகுதிகளில் இருக்கும் மக்களும் தடுப்பூசி செலுத்திக் கொள்ள ஆரம்பத்தில் தயாராக இல்லை. தடுப்பு மருந்து பெறுபவர்கள் பக்க விளைவுகள் காரணமாக இறந்து விடுவார்கள் என்று பயந்த அவர்கள், சுமார் ஒன்றரை மாதங்களாக ஒத்துழைப்பு தரவில்லை.
அதன் பின்னர், மாவட்ட நிர்வாகம் எடுத்த பல்வேறு நடவடிக்கைகள் காரணமாக தடுப்பூசி செலுத்திக் கொள்ள அவர்கள் முன்வந்தனர்.
இது குறித்து பேசிய ஜில்லா பரிஷத்தின் கூடுதல் தலைமை செயல் அதிகாரியான சேகர் ரவுடல், “மாவட்ட ஆட்சித் தலைவர், நாடாளுமன்ற உறுப்பினர், சட்டமன்ற உறுப்பினர்கள் மற்றும் இதர மூத்த தலைவர்கள் இந்த கிராமங்களுக்கு வருகை புரிந்து மக்களிடம் உரையாடினர். பின்னர் தவறான தகவல்களை முறியடிக்கும் ஒலிப்பதிவுகள் பழங்குடியினரின் மொழிகளில் பகிரப்பட்டன,” என்றார்.
தகவல் மற்றும் தொழில்நுட்ப அமைச்சகத்தின் அகில இந்திய வானொலி மற்றும் தூர்தர்ஷன் பிரிவுகள் தடுப்பு மருந்து பற்றி சரியான தகவல்களை தொடர்ந்து வழங்கின.
மகாராஷ்டிரவில் உள்ள 36 மாவட்டங்களில் 16 வேன்கள் மூலம் நடமாடும் கண்காட்சிகளை மண்டல மக்கள் தொடர்பு அலுவலகம், புனே, நடத்தியது. ஒரு நாளைக்கு 100 கிலோமீட்டர்கள் வரை பயணம் மேற்கொண்ட இந்த வாகனங்கள், 25 பிப்ரவரி முதல் மார்ச் 6, 2021 வரை நந்தர்பார் மாவட்டத்திலும் விழிப்புணர்வு பிரச்சாரத்தை மேற்கொண்டன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1726191
பிரதமர் அலுவலகம்
பல்வேறு பண்டிகைகளை முன்னிட்டு நாட்டு மக்களுக்கு பிரதமர் வாழ்த்து
பல்வேறு பண்டிகைகளை முன்னிட்டு நாட்டு மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார்.
“வரும் நாட்களில் இந்தியாவின் பல்வேறு பகுதியில் உள்ள மக்கள் பல்வேறு பண்டிகைகளை கொண்டாடவுள்ளனர். வேற்றுமையில் ஒற்றுமையை கொண்டாடுவதோடு, நல்லிணக்கம் மற்றும் சகோதரத்துவத்தையும் கொண்டாடுவீர். இந்த பண்டிகைகளை முன்னிட்டு அனைவருக்கும் வாழ்த்துக்கள். ஒவ்வொருவரின் வாழ்விலும், மகிழ்ச்சியும், வளமும் பொங்கட்டும்”.
உங்கள் அனைவருக்கும் பைசாகி வாழத்துக்கள்! “பைசாகி தினத்தை மகிழ்ச்சியுடன் கொண்டாடுங்கள். இந்த நன்னாள் அனைவரது வாழ்விலும், வெற்றியை தேடி தருவதுடன், நல்ல உடல் ஆரோக்கியத்தையும் வழங்கட்டும். நாட்டிற்கு உணவு அளிக்கும் விவசாயிகளின் கடின உழைப்புக்கு மரியாதை செலுத்துவோம்”
வலிமையான ஒடியா சமூகத்தினருக்கும் புத்தாண்டு நல்வாழ்த்துக்கள்! “புத்தாண்டு பிறப்போடு, புதிய எதிர்பார்ப்புகளும், புதிய நம்பிக்கைகளும் பிறக்கட்டும்! இந்த மகா விஷுப சங்கராந்தி தினத்தில் உங்களது அனைவரது விருப்பங்களும் நிறைவேறட்டும். ஒவ்வொருவரின் நலன் மற்றும் மகிழ்ச்சிக்காக பிரார்த்திக்கிறேன்”.
அன்பார்ந்த தமிழக சகோதரிகளே, சகோதரர்களே, வருங்காலம் மிகச்சிறப்பானதாக அமைய பிரார்த்திக்கிறேன்.
“எனது அருமை சகோதரிகளுக்கும், சகோதரர்களுக்கும் புத்தாண்டு வாழ்த்துக்கள். வரும் ஆண்டு முழுவதும் உங்களது எண்ணங்கள் நிறைவேறும் ஆண்டாக அமையட்டும். நீங்கள் அனைவரும் மகிழ்ச்சியாகவும், வளமுடனும் இருக்க வாழ்த்துகிறேன்” என்று பிரதமர் தமது டிவிட்டர் பதிவுகளில் தெரிவித்துள்ளார்.
பாதுகாப்பு அமைச்சகம்
என்.எஸ்.சி.என்  அமைப்பின் உயர்நிலைத் தீவிரவாதி நாகாலாந்தில் கைது
நாகா தீவிரவாதிகளுக்கு பெருத்த அடியாக, என்.எஸ்.சி.என்  தீவிரவாத இயக்கத்தை சேர்ந்த மூத்த தீவிரவாதி ஜனவரி 23-ம் தேதி கைது செய்யப்பட்டான்.
திமாப்பூர், ஜுனேபோடோ இடையே, மூத்த என்.எஸ்.சி.என் தீவிரவாதியின் நடமாட்டம் இருப்பதாக தேசியப் புலனாய்வு முகமை  அளித்த வேவுத் தகவல் அடிப்படையில் அசாம் ரைபிள்ஸ் மற்றும்  –வின் கூட்டுப்படை கொஹிமா மாவட்டத்தில் ஏராளமான சோதனைச் சாவடிகளை அமைத்து வாகனச் சோதனையில் ஈடுப்பட்டது.
கொஹிமா அருகே ஸூப்சா என்னுமிடத்தில் 23-ம் தேதி நடந்த வாகனச் சோதனையின் போது, டாடா பார்ச்சுனர் வாகனத்தில்  வந்த NSCN  பிரிவு தளபதி மற்றும் இரண்டு கூட்டாளிகளை அசாம் ரைபிள்ஸ் படையினர் கைது செய்தனர். அவர்களிடம் நடத்திய விசாரணையில் கைதான மூத்த தளபதி நாகாலாந்தின் ஜுனேபோடோவைச் சேர்ந்த ஹோஷூஜூ என்பவரின் மகனான அஹேடோ சோப்பி என்று அடையாளம் காணப்பட்டது. அவனுடன் பிடிபட்ட இரண்டு பேர், விட்டி மராக், முஹாஹோட்டோ சுமி என்று தெரியவந்தது.
பிடிபட்ட அஹேட்டோ , என்ஐஏ பதிவு செய்த RC 03/2013/NIA/GUW ஜுனேபோடோ மாவட்ட ஆயுத கொள்ளை வழக்கில் மூன்றாவது குற்றவாளியாவான். அவனுக்கு எதிராக என்ஐஏ சிறப்பு நீதிபதி கடந்த 2014-ம் ஆண்டு மே 14 மற்றும் 2014 ஜூலை 8 ஆகிய தேதிகளில் ஜாமீனில் வெளிவர இயலாத வாரண்ட் பிறப்பித்துள்ளார் என்பது குறிப்பிடத்தக்கது.
இந்த நடவடிக்கையின் போது, 56 ரக துப்பாக்கி ஒன்று, 176 துப்பாக்கிக் குண்டுகள், ரூ.1,32,320 மதிப்பிலான இந்திய ரூபாய் நோட்டுகள், செல்போன்கள், ஆவணங்கள் கைப்பற்றப்பட்டன.
(Visitor Counter : 96
சிறப்பு சேவைகள் மற்றும் கட்டுரைகள்
வருமான வரித்துறை அலுவலகத்தில் குடியரசு தின கொண்டாட்டம்
நாட்டின் 73-வது குடியரசு தின விழா, சென்னையில் உள்ள வருமான வரித் துறை அலுவலகத்தில் சிறப்பாகக் கொண்டாடப்பட்டது. சென்னை ஆயக்கர் பவன் வளாகத்தில் நடைபெற்ற நிகழ்ச்சியில், தமிழ்நாடு & புதுச்சேரி மண்டல வருமான வரித்துறை முதன்மைத் தலைமை ஆணையர் திருமதி.கீதா ரவிச்சந்திரன், தேசியக் கொடியை ஏற்றிவைத்தார். முன்னாள் தலைமைத் தேர்தல் ஆணையர் திரு.டி.எஸ்.கிருஷ்ணமூர்த்தி, வருமான வரித்துறையின் ஓய்வுபெற்ற தலைமை ஆணையர்கள், மற்றும் மூத்த அதிகாரிகள் மற்றும் அவர்களது குடும்பத்தினர் இதில் கலந்துகொண்டனர்.
நிகழ்ச்சியில் பேசிய முதன்மைத் தலைமை ஆணையர் திருமதி.கீதா ரவிச்சந்திரன், நல்லாட்சி மற்றும் வரி நிர்வாகத்தின் இரண்டு முக்கியத் தூண்களாகக் கருதப்படும் வெளிப்படைத்தன்மை மற்றும் பொறுப்புணர்வை உறுதிப்படுத்த தமிழ்நாடு & புதுச்சேரி மண்டல வருமான வரித்துறை உறுதிபூண்டுள்ளது என்றார். நேரடி வரி வசூலில் அதிக பங்களிப்பை வழங்கிய 4-வது பெரிய மண்டலமாக, தமிழ்நாடு & புதுச்சேரி மண்டலம் திகழ்கிறது என்றும் அவர் குறிப்பிட்டார். இந்தாண்டிற்கான வரிவசூல் குறியீட்டில், 82%-ஐ எட்டியிருப்பதாகவும் அவர் கூறினார். கூடுதலாக பிடித்தம் செய்யப்பட்ட அல்லது செலுத்தப்பட்ட சுமார் 9ஆயிரம் கோடி ரூபாய் திருப்பிச் செலுத்தப்பட்டுள்ளதால், வரி செலுத்துவோரும் மகிழ்ச்சி அடைந்துள்ளதாக குறிப்பிட்ட திருமதி.கீதா ரவிச்சந்திரன், முக அறிமுகமற்ற மதிப்பீடு மற்றும் மேல்முறையீடு போன்றவை அறிமுகப்படுத்தப்பட்டதன் காரணமாக, வரிசெலுத்துவோரின் சுமைகள் குறைக்கப்பட்டிருப்பதாகவும் தெரிவித்தார். இத்திட்டம் முழு வெற்றியடைவதை, ஊழியர்கள் மற்றும் அதிகாரிகள் முழுமனதுடன் செயல்படுத்துவோம் என்றும் அவர் குறிப்பிட்டார்.
குடியரசு தின விழாவையொட்டி, வித்வான் ராமகிருஷ்ணன் மூர்த்தி மற்றும் அவரது குழுவினரின் கர்நாடக இசை நிகழ்ச்சியும் நடைபெற்றதாக, வருமானவரித்துறை தலைமையிட கூடுதல் ஆணையர் திரு.வி.வித்யாதர் வெளியிட்ட செய்திக்குறிப்பில் தெரிவிக்கப்பட்டுள்ளது.
புவி அறிவியல் அமைச்சகம்
புவி அறிவியல் துறையில் சிறந்த பங்களிப்புக்கான தேசிய விருதுகள் அறிவிப்பு – சென்னையைச் சேர்ந்த தேசிய பெருங்கடல் தொழில்நுட்ப நிறுவனத்தின் இயக்குனருக்கும் விருது
சென்னையில் உள்ள தேசிய பெருங்கடல் தொழில்நுட்ப நிறுவனத்தின் இயக்குனர் டாக்டர் எம்.ஏ.ஆத்மானந்துக்கு பெருங்கடல் தொழில்நுட்பத்திற்கான தேசிய விருது அறிவிக்கப்பட்டுள்ளது. இவர் ஆழ்கடல் தொழில்நுட்பத்தில் முன்னோடியாக விளங்கும் பணிகளை மேற்கொண்டுள்ளார்.
வானிலை, பருவநிலை, பெருங்கடல்கள் மற்றும் இயற்கை பேரிடர்கள் குறித்து தகவல்களை அளித்து வரும் மத்திய புவி அறிவியல் அமைச்சகம், இத்துறையில் சிறந்த பங்களிப்பு செய்தவர்களுக்கான தேசிய விருதுகளை அறிவித்துள்ளது. புவி முறை அறிவியலின் பல்வேறு துறைகளில் முக்கியமான அறிவியல் பங்களிப்பு செய்து வரும் சிறந்த விஞ்ஞானிகள், பொறியாளர்கள் ஆகியோருக்கு அங்கீகாரம் அளிப்பதும், இந்தத் துறையில் ஆய்வுப் பணிகளை மேற்கொண்டுள்ள பெண்கள் மற்றும் இளம் விஞ்ஞானிகளை ஊக்குவிப்பதும்தான் இந்த விருதுகளின் குறிக்கோளாகும்.
நிலவியல் துறையில் மிகச் சிறந்த பங்களிப்பு செய்து வரும் பேராசிரியர் அசோக் சாஹினிக்கு வாழ்நாள் சாதனையாளர் விருது அறிவிக்கப்பட்டுள்ளது. விசாகப்பட்டினம் தேசிய பெருங்கடல் ஆய்வு நிறுவனத்தின் மூத்த முதன்மை விஞ்ஞானி டாக்டர் வி.வி.எஸ்.எஸ்.சர்மா, கோவா தேசிய துருவ மற்றும் பெருங்கடல் ஆய்வு மையத்தின் இயக்குனர் டாக்டர் எம்.ரவிச்சந்திரன் ஆகியோருக்கு பெருங்கடல் அறிவியல் மற்றும் தொழில்நுட்பத்திற்கான தேசிய விருது வழங்கப்பட உள்ளது.
திருவனந்தபுரம் விஎஸ்எஸ்சி விஞ்ஞானி டாக்டர் சுரேஷ் பாபுவுக்கு, வளி மண்டல அறிவியல் மற்றும் தொழில்நுட்பத்தில் தேசிய விருது அறிவிக்கப்பட்டுள்ளது. வாரணாசி இந்து பல்கலைக்கழகத்தின் நிலவியல் துறையைச் சார்ந்த திரு.என்.வி.சலபதிராவுக்கு,
நிலஅறிவியல் மற்றும் தொழில்நுட்பத்தில் தேசிய விருதும், பெண் விஞ்ஞானிக்கான அன்னா மானி விருது, கோவா தேசிய பெருங்கடல் அறிவியல் நிறுவனத்தின் மூத்த விஞ்ஞானி டாக்டர் லிடியா டி.எஸ்.கண்டேபார்கருக்கும் அறிவிக்கப்பட்டுள்ளன.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
வாகனங்களில் கட்டாய காற்றுப் பலூன்கள்
விபத்துக்கள் நேரிடும் போது உயிரிழப்புகளைத் தடுக்க வாகனங்களில் காற்றுப் பலூன்களை கட்டாயமாக பொருத்த வேண்டும் என மத்திய சாலைப்போக்குவரத்து மற்றும் நெடுஞ்சாலை அமைச்சகம் அறிவுறுத்தியுள்ளது. வாகனங்களில் ஓட்டுநருக்கு காற்றுப் பலூன் கட்டாயம் என 2017-ம் ஆண்டு வாகனத் தொழில் தரம் 145-ன்படி விதிமுறை விதிக்கப்பட்டிருந்தது. ஓட்டுநருக்கு பக்கத்தில் உள்ள இருக்கையிலும் இந்த காற்றுப் பலூன் அவசியம் என கடந்த ஆண்டு மார்ச் மாதத்தில் உத்தரவிடப்பட்டிருந்தது.
ஏஐஎஸ் 145, காலத்திற்கேற்றபடி அவ்வப்போது மாற்றம் செய்யப்படும் என்பதற்கு இணங்க இந்த விதிமுறையை கட்டாயமாகக் கடைப்பிடிக்க 2021 டிசம்பர் 31-ம் தேதி வரை கால அவகாசம் அளிக்கப்பட்டிருந்தது.
இந்த ஆண்டு ஜனவரி 14-ம் தேதி வெளியிடப்பட்ட புதிய அறிவிக்கையின்படி, 2022 அக்டோபர் ஒன்றாம் தேதிக்குப் பின்னர் தயாரிக்கப்படும் எம்-1 பிரிவு வாகனங்களில் பக்கவாட்டிலும் காற்றுப் பலூன்களை பொருத்தவேண்டும் என தெரிவிக்கப்பட்டுள்ளது. வாகனங்களில் பயணம் செய்வோரின் பாதுகாப்பைக் கருத்தில் கொண்டு இந்த அறிவிப்பு வெளியிடப்பட்டுள்ளது. பக்கவாட்டில் ஏற்படும் மோதல்களின் போது அந்த பலூன்கள் பயணிகளின் உயிரைப் பாதுகாக்கும். இந்த அறிவிக்கை மீதான கருத்துக்கள் மற்றும் ஆட்சேபனைகளை 30 நாட்களுக்குள் தெரிவிக்குமாறு கேட்டுக் கொள்ளப்பட்டிருந்தது. அனைத்து கருத்துக்களையும் பரிசீலித்து இந்த விதிமுறை செயல்படுத்தப்பட உள்ளது.
மாநிலங்களவையில் எழுத்து மூலம் அளித்த பதிலில் மத்திய சாலைப் போக்குவரத்து மற்றும் நெடுஞ்சாலைத்துறை அமைச்சர் திரு நிதின் கட்கரி தெரிவித்துள்ளார்.
குடியரசுத் துணைத் தலைவர் செயலகம்
இந்தியாவின் ஆற்றல் சக்தியை உலகளவில் மேம்படுத்த திறன்வாய்ந்த சுற்றுலா தலங்களை பயன்படுத்திக் கொள்ள வேண்டும்: குடியரசுத் துணைத் தலைவர்
இந்தியாவின் ஆற்றல் சக்தியை உலகளவில் மேம்படுத்துவதற்காக திறன்வாய்ந்த சுற்றுலா தலங்களை, விருந்தோம்பல் துறை முழுவதும் பயன்படுத்திக் கொள்ள வேண்டும் என்று குடியரசுத் துணைத் தலைவர் திரு எம் வெங்கையா நாயுடு இன்று வலியுறுத்தியுள்ளார். ‘அதிதி தேவோ பவ' என்னும் இந்திய கருத்துரு குறித்து பேசிய அவர், நமது கலாச்சாரம், உணவு முறை, வெளிநாட்டவரை வரவேற்கும் விதங்கள் ஆகியவை நம் நாட்டிற்கு கூடுதல் விருந்தினர்களை ஈர்க்க உதவிகரமாக இருக்கும் என்று தெரிவித்தார்.
தேசிய இளைஞர் தினமான இன்று சுவாமி விவேகானந்தருக்கு மரியாதை செலுத்தி அவரைப் பற்றி பேசிய குடியரசுத் துணைத் தலைவர், அவரது குணநலன்களைப் பின்பற்றி அவர் வகுத்துத் தந்த பாதையில் இளைஞர்கள் பயணிக்க வேண்டும் என்று கேட்டுக்கொண்டார்.
கோவாவின் உணவு மேலாண்மைக் கழகத்தில் பேசிய திரு நாயுடு, 2018-19 ஆண்டில் வழங்கப்பட்ட வேலைவாய்ப்பில் 12.75 சதவீதம் அளவிற்கு 87.5 மில்லியன் மக்களுக்கு வேலைவாய்ப்பை அளித்து, நாட்டில் மிகப் பெரும் அளவில் வேலைவாய்ப்புகளை உருவாக்கி, பொருளாதாரத்திற்கு சுற்றுலாத்துறை மிக முக்கிய பங்காற்றி வருவதாக அடிக்கோடிட்டுக் கூறினார்.
பெருந்தொற்றின் காரணமாக வெளிநாட்டுப் பயணிகளின் வருகை குறைந்து, அதன் காரணமாக வேலை வாய்ப்பை இழந்து இந்தத் துறை பெருமளவு பாதிக்கப்பட்டதாகக் குறிப்பிட்ட குடியரசு துணைத் தலைவர், இந்தத் தாக்கம் தற்காலிகமானதே என்றும், விருந்தோம்பல் துறை மீண்டும் எழுச்சி பெறும் என்றும் நம்பிக்கை தெரிவித்தார்.
இயல்பான சூழ்நிலை திரும்பிய பிறகு மக்கள் பயணம் மேற்கொள்ள அதிக ஆர்வம் காட்டுவார்கள் அவர் குறிப்பிட்டார்.
கொவிட்- 19-க்குப் பிந்தைய காலகட்டத்தில் உள்நாட்டில் பயணம் மேற்கொள்ள மக்கள் ஆர்வம் தெரிவித்து வருவதை மிகப்பெரும் வாய்ப்பாகப் பயன்படுத்தி ஸ்வதேஷ் தர்ஷன், பிரசாத் போன்ற திட்டங்களின் உதவியுடன் இந்தத் துறை வளர்ச்சியை நோக்கி முன்னேற வேண்டும் என்று திரு நாயுடு கூறினார்.
கன்னியாகுமரியில் பாறையில் அமைந்துள்ள விவேகானந்தர் நினைவு மண்டபம், அந்தமானின் சிற்றறைச் சிறை, குஜராத்தின் ஒற்றுமை சிலை ஆகியவற்றை இளைஞர்கள் பார்வையிட வேண்டும் என்று திரு நாயுடு வலியுறுத்தினார். மத்திய அரசின் உள்நாட்டு சுற்றுலாவை ஊக்குவிக்கும் திட்டம் குறித்து பேசிய அவர், “வெளிநாடுகளுக்கு செல்லும் முன்னர் நமது தேசத்தைப் பாருங்கள்” என்று குறிப்பிட்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1687884
வணிகம் மற்றும் தொழில்துறை அமைச்சகம்
அந்நிய நேரடி முதலீட்டு வரத்து பெருமளவு உயர்வு
அந்நிய நேரடி முதலீட்டு கொள்கை சீர்திருத்தங்கள், முதலீட்டு வசதிகள், எளிதான வர்த்தகத்தை மேற்கொள்வது உள்ளிட்ட அரசின் நடவடிக்கைகளால் அந்நிய நேரடி முதலீட்டு வரத்து அதிகரித்துள்ளது.
• 2021-22 நிதியாண்டின் முதல் நான்கு மாதத்தில் 27.37 பில்லியன் அமெரிக்க டாலர் அளவிலான அந்நிய நேரடி முதலீடுகளை இந்தியா ஈட்டியுள்ளது.
இது கடந்த 2020-21 நிதி ஆண்டின் இதே காலத்தை விட 62% அதிகமாகும்.
• 2021-22-ஆம் நிதி ஆண்டின் முதல் 4 மாதத்தின் அந்நிய நேரடி பங்கு முதலீடான 20.42 பில்லியன் அமெரிக்க டாலர், அதற்கு முந்தைய ஆண்டை விட 112% உயர்வாகும்.
• 2021-22-ஆம் நிதி ஆண்டின் முதல் 4 மாதத்தின் ஒட்டுமொத்த அந்நிய நேரடி பங்கு முதலீட்டில் வாகன தொழில்துறை 23% உடன் முன்னணி துறையாக விளங்குகிறது. அதைத் தொடர்ந்து, கணினி மென்பொருள் மற்றும் வன்பொருள் துறை , சேவைகள் துறைகளில்  அதிக முதலீடுகள் மேற்கொள்ளப்பட்டுள்ளன.
• வாகன தொழில்துறையில் அதிகபட்ச அந்நிய நேரடி பங்கு முதலீடு கர்நாடக மாநிலத்தில் ஏற்பட்டுள்ளது.
• 2021-22-ஆம் நிதி ஆண்டில்  ஒட்டுமொத்த அந்நிய நேரடி பங்கு முதலீட்டில் கர்நாடகா அதிகபட்சமாக 45%, அதைத் தொடர்ந்து மகாராஷ்டிரா 23%, தில்லி 12% பங்குகளைப பெற்றுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1756999
-----
(Visitor Counter : 235
பிரதமர் அலுவலகம்
மருத்துவர்கள் தினத்தன்று மருத்துவர்களுக்கு பிரதமர் வாழ்த்து
மருத்துவர்கள் தினத்தை முன்னிட்டு பிரதமர் திரு நரேந்திர மோடி மருத்துவர்களுக்கு வாழ்த்து தெரிவித்திருப்பதுடன், உயிர்களைப் பாதுகாப்பதிலும், பூமியை ஆரோக்கியமாக வைத்திருப்பதிலும் அவர்களது முக்கிய பணியைப் பாராட்டியுள்ளார்.
பிரதமர் ட்விட்டரில் கூறியிருப்பதாவது:
“உயிர்களைப் பாதுகாப்பதிலும், நமது பூமியை ஆரோக்கியமாக வைத்திருப்பதிலும், முக்கிய பங்கு வகிக்கும் கடும் உழைப்பாளிகளான மருத்துவர்கள் அனைவருக்கும் மருத்துவர்கள் தின வாழ்த்துகள்”.
அறிவியல் மற்றும் தொழில்நுட்பத்துறை
கோவிட்-19 நோய்த் தாக்குதலைக் குறைக்கும் முயற்சியில் தன்னார்வ சேவை அளிக்க கை கோர்க்கிறது SCTIMST
கோவிட்-19 வைரஸ் தொடர்ந்து கவலையைத் தருவதற்கான அச்சுறுத்தலாக உள்ள நிலையில், அறிவியல் தொழில்நுட்பத் துறையின் கீழ் தன்னாட்சி அந்தஸ்துடன் செயல்படும் ஸ்ரீசித்ரா திருநாள் மருத்துவ அறிவியல் நிறுவனத்தின்  பல்வேறு அலுவலர் அமைப்புகள், சமூகச் சேவை முன்முயற்சிகளை பெரிய அளவில் தொடங்குவதற்குக் கை கோர்த்துள்ளன.
தொழிலாளர் அமைப்புகள் ஒரு குடையின் கீழ் அணி சேர்ந்து, வாட்ஸ் அப் குழு ஒன்றை உருவாக்கியுள்ளது. கோவிட்-19 தொற்று ஏற்பட்டுள்ள அலுவலர்களுக்கும், தனிமைப்படுத்தலில் இருப்பவர்களுக்கும் தேவையான உதவிகள் அளிக்கவும், தனிமைப்படுத்தலில் இருக்கும் அலுவலருக்கு உணவு, மருந்து மற்றும் மளிகை சாமான்கள் கிடைப்பதை உறுதி செய்வதற்கும் இந்தக் குழு உருவாக்கப்பட்டுள்ளது.
கோவிட்-19 ஆய்வகங்களில் பணியாற்றும் அலுவலர்களுக்கு போக்குவரத்து வசதி, தனிமைப்படுத்தலில் உள்ள அலுவலர்களுக்கு ஹைட்ராக்சி குளோரோகுயின் மாத்திரைகள் வழங்குவதில் தடை ஏதும் ஏற்படாமல் இருக்கும் ஏற்பாடுகள் செய்யப்பட்டுள்ளன. அனைத்து நிலைகளிலும் தன்னார்வ செயல்பாடுகளை ஒருங்கிணைக்க ‘buddies @sctimst,’ என்ற வாட்ஸ் அப் குழுவில் உள்ளவர்கள் பணியாற்றுகின்றனர். எந்த நிலையிலான பதவி அந்தஸ்தில் இருந்தாலும், சேவையின் தேவைகளை கண்டறிய இந்த டிஜிட்டல் நெட்வொர்க் வசதி உதவிகரமாக உள்ளது.
சேவை தொடர்பான அனைத்து முயற்சிகளையும் 15 பேர் கொண்ட மையக் குழுவினர் ஒருங்கிணைக்கின்றனர். சேவைகள் கிடைக்கச் செய்தல் மற்றும் கருத்தறிதல் கண்காணிப்பு இதன் மூலம் உறுதி செய்யப் படுகிறது. 61 உறுப்பினர்களின் நெட்வொர்க்கில், 15 பேர் வெளியில் செல்லும் பணிகளை மேற்கொள்வதால், கலந்தாய்வு, யோகா மற்றும் தியானம், தடுப்பு நடவடிக்கைகள், வழிகாட்டுதல், மன நல ஆலோசகர்கள், நேச்சுரோபதி நிபுணர்கள், ஆயுர்வேத நிபுணர்கள் உள்ளிட்டவர்களின் உதவியுடன் ஆரோக்கியத்துக்கு உதவும் செயல்பாடுகளை இவர்கள் மேற்கொள்கிறார்கள்.
(Visitor Counter : 153
பிரதமர் அலுவலகம்
டேராடூன் -தில்லி இடையிலான வந்தே பாரத் ரயில் சேவையை பிரதமர் மே 25-ம் தேதி தொடங்கி வைக்கிறார்
உத்தராகண்ட் மாநிலத்தின் முதல் வந்தே பாரத் ரயில் இதுவாகும்
புதிதாக மின்மயமாக்கப்பட்ட வழித்தடங்களை நாட்டுக்கு அர்ப்பணிக்கும் பிரதமர், உத்தராகண்ட் மாநிலத்தை நூறு சதவீத மின்மயமாக்கப்பட்ட ரயில் பாதை கொண்ட மாநிலமாக அறிவிக்கிறார்
டேராடூன் - தில்லி இடையிலான வந்தே பாரத் விரைவு ரயில் சேவையைப் பிரதமர் திரு நரேந்திர மோடி மே 25-ம் தேதி காலை 11 மணியளவில் காணொலிக் காட்சி மூலம் தொடங்கிவைக்கிறார்.
இது உத்தராகண்ட் மாநிலத்தில் அறிமுகம் செய்யப்படும் முதலாவது வந்தே பாரத் ரயில் சேவையாகும். உலகத் தரத்திலான வசதிகளுடன் சிறப்பான பயண அனுபவத்தை இந்த ரயில் வழங்கும். குறிப்பாக, அம்மாநிலத்திற்கு சுற்றுலா செல்வோருக்கு இந்த ரயில் மிகவும் பயனுள்ளதாக அமையும். உள்நாட்டிலேயே வடிவமைக்கப்பட்ட இந்த ரயில், கவாச் தொழில் நுட்பம் உள்ளிட்ட மேம்பட்ட பாதுகாப்பு அம்சங்களை கொண்டுள்ளது.
பிரதமர் திரு நரேந்திர மோடியின் தொலைநோக்குப் பார்வையின் அடிப்படையில், பொதுப்போக்குவரத்தில் தூய எரிசக்தி பயன்பாடு ஊக்குவிக்கப்படுகிறது. அந்த வகையில் ரயில்வே, நாட்டில் உள்ள ரயில்பாதைகளை முழுமையாக மின்மயமாக்கும் பணிகளில் ஈடுபட்டு வருகிறது. அந்த நடவடிக்கையை முன்னெடுத்துச் செல்லும் வகையில், உத்தராகண்ட் மாநிலத்தில் புதிதாக மின்மயமாக்கப்பட்ட ரயில் வழித்தடங்களை பிரதமர் நாட்டுக்கு அர்ப்பணிக்கவுள்ளார். இதையடுத்து அம்மாநிலத்தில் ரயில் பாதைகள் அனைத்தும் நூறு சதவீத மின்மயமாக்கப்பட்ட வழித்தடங்களாக மாறும். மின்மயமாக்கப்பட்ட ரயில் பாதைகளில் செல்லும் ரயில்கள், அதிக வேகத்துடன் செல்வதுடன், அவற்றின் இழுவைத்திறனும் அதிகரிக்கும்.